Illum, l-ambaxxaturi tal-istati membri qablu dwar mandat ta' negozjar dwar regoli temporanji li jippermettu lill-fornituri ta' servizzi ta' komunikazzjoni bħall-posta bbażata fuq il-web u servizzi ta' messaġġi biex ikomplu jidentifikaw l-abbuż sesswali tat-tfal online. Dawn ir-regoli temporanji ser ikollhom ikunu fis-seħħ sal-21 ta' Diċembru 2020, meta jibda japplika l-kodiċi Ewropew komprensiv għall-komunikazzjonijiet elettroniċi, li jġib miegħu definizzjoni ġdida tas-servizzi tal-komunikazzjonijiet elettroniċi, li minn dik id-data 'l quddiem ser tinkludi wkoll "servizzi ta' komunikazzjonijiet interpersonali indipendenti min-numri" (NI-ICS). Wara l-bidla, dawn is-servizzi ser ikollhom jikkonformaw mar-regoli ta' konfidenzjalità tad-direttiva dwar il-privatezza elettronika minflok ir-regolament ġenerali dwar il-protezzjoni tad-data (GDPR) u, mingħajr deroga speċifika, mhux ser ikunu jistgħu jkomplu bil-prattiki attwali tagħhom biex jiġġieldu l-abbuż sesswali tat-tfal online. Il-protezzjoni tat-tfal u l-ġlieda kontra l-abbuż sesswali tat-tfal fi kwalunkwe forma hija prijorità assoluta għall-UE. L-attivitajiet siewja mwettqa fuq bażi volontarja online biex jiġi identifikat u jitneħħa dan il-materjal kriminali jridu jkunu jistgħu jkomplu mingħajr interruzzjoni. Peter Altmaier, Ministru Federali għall-Affarijiet Ekonomiċi u l-Enerġija tal-Ġermanja, President tal-Kunsill Id-direttiva dwar il-privatezza elettronika tiżgura l-protezzjoni tal-ħajja privata u l-konfidenzjalità tal-komunikazzjonijiet u d-data personali fis-settur tal-komunikazzjonijiet elettroniċi. Il-fornituri ta' servizzi ta' komunikazzjonijiet elettroniċi jeħtieġ li jikkonformaw mal-privatezza elettronika meta jipproċessaw data tal-komunikazzjonijiet. Fid-definizzjoni tagħha ta' "servizzi ta' komunikazzjonijiet elettroniċi", id-direttiva dwar il-privatezza elettronika tistrieħ fuq id-definizzjoni fil-kodiċi tal-komunikazzjonijiet elettroniċi. Xi fornituri tal-NI-ICS diġà qed jużaw teknoloġiji speċifiċi biex jidentifikaw l-abbuż sesswali tat-tfal fuq is-servizzi tagħhom sabiex ineħħuh u/jew jirrapportawh lill-awtoritajiet tal-infurzar tal-liġi u lill-organizzazzjonijiet li jaġixxu fl-interess pubbliku fil-ġlieda kontra l-abbuż sesswali tat-tfal. B'differenza mill-GDPR, id-direttiva dwar il-privatezza elettronika ma fihiex bażi ġuridika għall-ipproċessar volontarju ta' data dwar il-kontenut jew id-data dwar it-traffiku għall-iskop ta' detezzjoni tal-abbuż sesswali tat-tfal. Għalhekk, għas-servizzi li jaqgħu fil-kamp ta' applikazzjoni tad-direttiva dwar il-privatezza elettronika, il-fornituri tal-NI-ICS mhux ser ikunu jistgħu jkomplu jieħdu tali azzjoni dment li ma tiġix adottata miżura leġiżlattiva b'urġenza u tiddaħħal fis-seħħ sal-21 ta' Diċembru 2020. Id-deroga ser tagħmilha possibbli li dawn l-attivitajiet ikomplu dment li jkunu konformi mal-GDPR. Il-Kummissjoni ħabbret li ser tipproponi leġiżlazzjoni biex tindirizza l-abbuż sesswali tat-tfal online sat-tieni kwart tal-2021. Dik il-leġiżlazzjoni ser ikollha l-għan li tipprovdi soluzzjoni fit-tul biex tissostitwixxi l-miżura temporanja. Skont il-pożizzjoni tal-Kunsill, ir-regolament temporanju ser japplika sal-31 ta' Diċembru 2025, jew sa data aktar bikrija meta l-istrument legali permanenti jiġi adottat mil-leġiżlaturi u jħassar din il-miżura temporanja. Il-mandat tal-lum ġie approvat mil-laqgħa tal-ambaxxaturi fil-Kumitat tar-Rappreżentanti Permanenti tal-Kunsill (Coreper). Dan jippermetti lill-presidenza tibda taħdidiet mal-Parlament Ewropew dwar it-test finali. Abbozz ta' regolament dwar deroga temporanja minn ċerti dispożizzjonijiet tad-direttiva 2002/58/KE fir-rigward tal-użu ta' teknoloġiji minn fornituri tas-servizzi tal-komunikazzjonijiet interpersonali indipendenti min-numri għall-ipproċessar ta' data personali u data oħra għall-iskop tal-ġlieda kontra l-abbuż sesswali online - mandat tal-Kunsill Direttiva dwar il-privatezza elettronika Kodiċi Ewropew għall-komunikazzjonijiet elettroniċi Il-ġlieda kontra l-abbuż sesswali tat-tfal (Kummissjoni Ewropea)